CELEX: 32014R0249
Language: fi
Date: 2014-02-26 00:00:00
Title: Euroopan parlamentin ja neuvoston asetus (EU) N:o 249/2014, annettu 26 päivänä helmikuuta 2014 , Boliviasta, Georgiasta, Kambodžasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan ( Thunnus obesus ) tuonnin kieltämisestä ja asetuksen (EY) N:o 1036/2001 kumoamisesta annetun neuvoston asetuksen (EY) N:o 827/2004 kumoamisesta

20.3.2014   
            
            
               FI
            
            
               Euroopan unionin virallinen lehti
            
            
               L 84/4
            
         
      EUROOPAN PARLAMENTIN JA NEUVOSTON ASETUS (EU) N:o 249/2014,
   annettu 26 päivänä helmikuuta 2014,
   Boliviasta, Georgiasta, Kambodžasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan (Thunnus obesus) tuonnin kieltämisestä ja asetuksen (EY) N:o 1036/2001 kumoamisesta annetun neuvoston asetuksen (EY) N:o 827/2004 kumoamisesta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:
   
               (1)
            
            
               Unioni on ollut 14 päivästä marraskuuta 1997 Atlantin tonnikalojen suojelua koskevan kansainvälisen yleissopimuksen, jäljempänä ’ICCAT-yleissopimus’, osapuoli neuvoston päätöksen 86/238/ETY (2) nojalla.
            
         
               (2)
            
            
               ICCAT-yleissopimuksessa määrätään tonnikalavarojen ja tonnikalan lähilajien säilyttämisen ja hoidon alueellisen yhteistyön puitteista Atlantin valtamerellä ja sitä ympäröivillä merillä. ICCAT-yleissopimuksella perustettiin Kansainvälinen Atlantin tonnikalojen suojelukomissio, jäljempänä ’ICCAT’, joka hyväksyy kalavarojen säilyttämistä ja hoitoa koskevia toimenpiteitä. Nämä toimenpiteet ovat sopimuspuolia velvoittavia.
            
         
               (3)
            
            
               ICCAT antoi vuonna 1998 päätöslauselman 98-18, joka koskee suurten pitkäsiima-alusten yleissopimuksen alueella harjoittamaa ilmoittamatonta ja sääntelemätöntä tonnikalojen pyyntiä. Päätöslauselmassa vahvistettiin menettelyt niiden maiden selvittämiseksi, joiden alukset olivat pyytäneet tonnikalaa ja sen lähilajeja kalavarojen säilyttämistä ja hoitoa koskevien ICCAT:n toimenpiteiden tehokkuutta vähentävästi. Jotta kyseisten maiden alukset eivät jatkaisi tällaista kalastusta, päätöslauselmassa täsmennetään myös toteutettavat toimenpiteet, joihin kuuluu tarvittaessa myös kaupankäyntiä rajoittavia syrjimättömiä toimenpiteitä.
            
         
               (4)
            
            
               Päätöslauselman 98-18 antamisen jälkeen ICCAT on todennut Bolivian, Georgian, Kambodžan, Päiväntasaajan Guinean ja Sierra Leonen maiksi, joiden alukset pyytävät Atlantin isosilmätonnikalaa (Thunnus obesus) kalavarojen säilyttämistä ja hoitoa koskevien ICCAT:n toimenpiteiden tehokkuutta vähentävästi. ICCAT on esittänyt päätelmiensä tueksi tietoja saaliista, kaupasta ja alusten toimista.
            
         
               (5)
            
            
               Tämän vuoksi ICCAT on kehottanut sopimuspuolia toteuttamaan päätöslauselmansa 98-18 määräysten mukaisesti aiheellisia toimenpiteitä Atlantin isosilmätonnikalan ja kaikkien siitä valmistettujen tuotteiden tuonnin kieltämiseksi kyseisistä maista.
            
         
               (6)
            
            
               Boliviasta, Georgiasta, Kambodžasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan tuonti unioniin kiellettiin vuonna 2004 neuvoston asetuksella (EY) N:o 827/2004 (3).
            
         
               (7)
            
            
               Vuonna 2004 pidetyssä ICCAT:n 14. erityiskokouksessa tunnustettiin Kambodžan, Päiväntasaajan Guinean ja Sierra Leonen pyrkimykset vastata ICCAT:n huolenaiheisiin ja annettiin suositukset, joilla poistettiin Atlantin isosilmätonnikalan ja siitä valmistettujen tuotteiden kauppaa rajoittavat toimenpiteet näiden kolmen maan osalta.
            
         
               (8)
            
            
               Sen vuoksi neuvoston asetusta (EY) N:o 827/2004 muutettiin neuvoston asetuksella (EY) N:o 919/2005 (4) siten, että kielto tuoda Atlantin isosilmätonnikalaa ja siitä valmistettuja tuotteita Kambodžasta, Päiväntasaajan Guineasta ja Sierra Leonesta unioniin poistettiin. Tämän muutoksen jälkeen asetuksella (EY) N:o 827/2004 kielletään ainoastaan tällainen tuonti Boliviasta ja Georgiasta.
            
         
               (9)
            
            
               ICCAT tunnusti 22. vuosikokouksessaan vuonna 2011 Bolivian ja Georgian toteuttamat toimet ja antoi suosituksen 11-19, jolla poistettiin Atlantin isosilmätonnikalan ja siitä valmistettujen tuotteiden tuontikielto, jota sovellettiin edelleen näihin kahteen maahan.
            
         
               (10)
            
            
               Sen vuoksi asetus (EY) N:o 827/2004 olisi kumottava,
            
         OVAT HYVÄKSYNEET TÄMÄN ASETUKSEN:
   1 artikla
   Kumotaan asetus (EY) N:o 827/2004.
   2 artikla
   Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 26 päivänä helmikuuta 2014.
      
         
            Euroopan parlamentin puolesta
         
         
            Puhemies
         
         M. SCHULZ
         
      
      
         
            Neuvoston puolesta
         
         
            Puheenjohtaja
         
         D. KOURKOULAS
         
      
   
   
      (1)  Euroopan parlamentin kanta, vahvistettu 5. helmikuuta 2014 (ei vielä julkaistu virallisessa lehdessä), ja neuvoston päätös, tehty 20. helmikuuta 2014.
   
      (2)  Neuvoston päätös 86/238/ETY, tehty 9 päivänä kesäkuuta 1986, yhteisön liittymisestä kansainväliseen yleissopimukseen Atlantin tonnikalojen suojelusta sellaisena kuin se on muutettuna yleissopimuksen sopimuspuolina olevien valtioiden täysivaltaisten edustajien konferenssin päätösasiakirjaan liitetyllä Pariisissa 10 päivänä heinäkuuta 1984 allekirjoitetulla pöytäkirjalla (EYVL L 162, 18.6.1986, s. 33).
   
      (3)  Neuvoston asetus (EY) N:o 827/2004, annettu 26 päivänä huhtikuuta 2004, Boliviasta, Georgiasta, Kambodžasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan (Thunnus obesus) tuonnin kieltämisestä ja asetuksen (EY) N:o 1036/2001 kumoamisesta (EUVL L 127, 29.4.2004, s. 21).
   
      (4)  Neuvoston asetus (EY) N:o 919/2005, annettu 13 päivänä kesäkuuta 2005, asetuksen (EY) N:o 827/2004 muuttamisesta Kambodžasta, Päiväntasaajan Guineasta ja Sierra Leonesta peräisin olevan Atlantin isosilmätonnikalan (Thunnus obesus) tuonnin kieltämisen osalta sekä Päiväntasaajan Guineasta ja Sierra Leonesta peräisin olevan Atlantin tonnikalan (Thunnus thynnus) tuonnin kieltämisestä annetun asetuksen (EY) N:o 826/2004 ja Sierra Leonesta peräisin olevan Atlantin miekkakalan (Xiphias gladius) tuonnin kieltämisestä annetun asetuksen (EY) N:o 828/2004 kumoamisesta (EUVL L 156, 18.6.2005, s. 1).